लाडनूँ, 31 जनवरी, 2018। जैन विश्वभारती संस्थान (मान्य विश्वविद्यालय) के आचार्य कालू कन्या महाविद्यालय में राष्ट्रीय सेवा योजना के सात दिवसीय शिविर के पांचवें दिन एक प्रेरणा सत्र का आयोजन किया गया। इस सत्र में क्षेत्र के उर्दू व हिन्दी के प्रसिद्ध शायर राजेश विद्रोही ने अपने सम्बोधन में कहा कि हर व्यक्ति में अलग-अलग विशेषतायें व क्षमतायें होती है, इसलिये जब तक व्यक्ति की क्षमता को पहचान कर उसके अनुरूप कार्य उसके सुपुर्द किया जाता है तो उस कार्य की सफलता निश्चित हो जाती है। उन्होंने कहा कि युवाओं में ऊर्जा व क्षमता होती हैं युवाओं को जाति, धर्म और वर्ग से उपर उठ कर व्यापक सोच के साथ गतिशील होना चाहिये। राष्ट्र के उत्थान के लिये युवाशक्ति का सही उपयोग आवश्यक है। प्रारम्भ में आचार्य कालू कन्या महाविद्यालय के प्राचार्य प्रो. आनन्द प्रकाश त्रिपाठी ने विद्रोही का परिचय प्रस्तुत किया तथा कहा कि राष्ट्रीय सेवा योजना युवा वर्ग की शक्ति को रचनात्मक दिशा में ले जाने का उपक्रम है। कार्यक्रम का संचालन छात्रा हेमलता ने किया।